Ritratt: YouTube  L-ambaxxata Franċiża wissiet lill-Franċiżi li jgħixu fil-Pakistan biex għalissa jitilqu mill-pajjiż. Dan wara t-theddida lejn l-interessi Franċiżi riżultat tal-protesti li tqanqlu fil-Pakistan wara li Franza ddefendiet id-dritt li turi karikaturi tal-Profeta Muhammed. Il-President ta' Franza Emmanuel Macron saħaq fuq l-importanza tal-libertà tal-kelma, wara li għalliema sfat maqtula talli ntwerew 'cartoons' waqt lezzjoni ġo skola fi Franza. Iżda din ir-reazzjoni qanqlet rabja kbira fid-dinja Musulmana, fejn pajjiżi bħall-Pakistan sejħu għal bojkott ta' prodotti Franċiżi. Fi Franza, is-sekulariżmu statali huwa ċentrali għall-identità Franċiża, bil-libertà tal-kelma tiġi mgħallma sa minn età żgħira. B'hekk, kull min jitlob għat-tnaqqis ta' dan id-dritt ikun qiegħed imur kontra dak li jemmen fih il-poplu Franċiż. Mhedda l-libertà tal-espressjoni: Macron Theddida fuq il-libertà tal-espressjoni – Macron Din il-ġimgħa l-Gvern Pakistani arresta lill-mexxej tal-partit politiku Tehreek-e-Labaik Pakistan (TLP), Saad Hussain Rizvi, u minn hemm il-portesti żdiedu. Dan il-partit, li hu magħruf għall-protesti kontra ż-żufjett tal-Iżlam, sostna li hu kontra li jintwerew stampi tal-Profeta Muhammed. Min-naħa l-oħra, l-Ministru tal-Intern Sheikh Rashid Ahmed qal li l-Pakistan hu "favur il-protezzjoni tal-isem ta' Muhammed" iżda li d-domandi tal-partit tat-TLP setgħu ħammġu l-isem tal-Pakistan bħala pajjiż radikali. It-TLP sejħu għall-waqfien tal-protesti f'Novembru li għadda, u ħarġu stqarrija li l-Ministri tal-pajjiż kienu qablu mal-bojkott tal-prodotti Franċiżi. Il-Prim Ministru Imran Khan, waqt li kkritika lill-President Franċiż, ċaħad li l-Gvern tiegħu qabel mal-bojkott, u stqarr li l-ebda deċiżjoni ma ttieħdet f'dan il-konfront.